Author: Kappillani

ALLA JDAWWAL BIL-KELMA TIEGĦU
“Ġesù qal lil Nikodemu: ‘Kif Mosè rafa’ s-serp fid-deżert, hekk jeħtieġ li jkun merfugħ Bin il-bniedem, biex kull min jemmen fih ikollu l-ħajja ta’ dejjem. Għax Alla hekk ħabb lid-dinja li ta lil Ibnu l-waħdieni, biex kull min jemmen fih ma jintilifx, iżda jkollu l-ħajja ta’ dejjem. Għax Alla ma bagħatx lil Ibnu fid-dinja biex jagħmel ħaqq mid-dinja, imma biex id-dinja ssalva permezz tiegħu.”
Mill-Evanġelju skont San Ġwann, kapitlu 3, versi 14-17
L-IMGĦAMMED JIRRIFLETTI
“Xi jħalli s-Salib ta’ Ġesù f’kull wieħed u waħda minna? Iħalli ġid li ħadd ma jista’ jagħtina ħliefu: iċ-ċertezza tal-imħabba fidila li Alla għandu għalina; imħabba tant kbira li tidħol fid-dnub tagħna u taħfru, li tidħol fit-tbatija tagħna u tagħtina l-qawwa li nġorruha, li tidħol saħansitra fil-mewt biex tirbħilha, u tifdina. Fis-Salib ta’ Kristu hemm l-imħabba kollha ta’ Alla, hemm il-ħniena bla tarf tiegħu. U din hi imħabba li fiha nistgħu nafdaw, li fiha nistgħu nemmnu.”
Papa Franġisku, Diskors, VIA CRUCIS, Copacabana, Vjaġġ Apostoliku f’Rio de Janeiro, XXVIII Jum Dinji taż-Żgħażagħ, 26 ta’ Lulju 2013

L-IMGĦAMMED JISTAQSI LILU NNIFSU
+ Fis-Salib ta’ Ġesù nara dak li għandi nara?
+ Konvint li Alla m’huwiex kontra d-dinja, anzi huwa Alla li jħobbha u jagħmel kollox għaliha?
L-IMGĦAMMED JINTAFA’ QUDDIEM IL-MULEJ
Inti, Mulej, għalija tissallab:
ma tħalli xejn xi jfixklek milli tingħata kollok kemm int lili:
la d-dnub tiegħi, la t-tbatija li ngħaddi minnha,
u lanqas il-mewt.
Inti, f’dawn ir-realtajiet tidħol bil-qawwa kollha ta’ mħabbtek, ta’ Salvatur veru li Int.
Hija mħabbtek li d-dnub tiegħi tibdlu fi grazzja;
hija mħabbtek li t-tbatija tiegħi tagħmilha eħfef;
hija mħabbtek li l-mewt ma tippermettilhiex tkun l-aħħar kelma fuqi.
Int, Mulej, tintrafa’ ‘l fuq fuq salib
biex terfa’ lili ‘l fuq lejk.
Grazzi.

15 ta’ Marzu 2015 MIXJA LEJN L-GĦID IL-KBIR (26) IR-RABA’ ĦADD TAR-RANDAN TAS-SENA B